Na temelju članka 120. stavka 2. Zakona o znanstvenoj djelatnosti i visokom obrazovanju („Narodne novine“ br. 123/03, 105/04, 174/04, 2/07 – Odluka USRH, 46/07, 45/09, 63/11, 94/13 i 139/13), članka 14. stavka 5. Zakona o akademskim i stručnim nazivima i akademskom stupnju („Narodne novine“ broj: 107/07 i 118/12), te prethodno pribavljenog pozitivnog mišljenja Nacionalnog vijeća za znanost, visoko obrazovanje i tehnološki razvitak (Klasa:602-04/13-02/0003;Urbroj:355-06-01-14-12 od 18. veljače 2014) Senat Sveučilišta u Zadru, na sjednici održanoj 27. ožujka 2014. donosi

**PRAVILNIK**

**o izjednačavanju pojedinih stručnih naziva s akademskim nazivom magistar/magistra primarnog obrazovanja**

Članak 1.

Ovim se Pravilnikom utvrđuju stručni nazivi stečeni završetkom stručnih dodiplomskih studija ustrojenih prema programima koji su bili na snazi prije stupanja na snagu Zakona o znanstvenoj djelatnosti i visokom obrazovanju, na Odjelu za izobrazbu učitelja i odgojitelja Sveučilištu u Zadru i njegovim pravnim prednicima, Visokoj učiteljskoj školi u Zadru i Filozofskom fakultetu u Zadru, koji se izjednačuju s akademskim nazivom magistar/magistra primarnog obrazovanja (mag. prim. educ.).

Članak 2.

Utvrđuje se da akademskom nazivu magistar/magistra primarnog obrazovanja odgovaraju stručni nazivi stečeni završetkom stručnih dodiplomskih studija u trajanju od četiri godine i čijim završetkom se stječe visoka stručna sprema i to:

1. *Diplomirani učitelj s pojačanim programom iz nastavnog predmeta Povijest*
2. *Diplomirani učitelj s pojačanim programom iz nastavnog predmeta Hrvatski jezik i književnost*
3. *Diplomirani učitelj*

Članak 3.

Osobe koje su stekle stručni naziv iz članka 2. ovoga Pravilnika, mogu u pravnom prometu koristiti akademski naziv magistar/magistra primarnog obrazovanja na temelju potvrde Sveučilišta u Zadru o izjednačavanju stručnog s akademskim nazivom.

Članak 4.

Potvrde o izjednačavanju stručnih naziva izdane do stupanja na snagu Zakona o izmjenama i dopunama Zakona o akademskim i stručnim nazivima i akademskom stupnju („Narodne novine“ broj 118/2012.), zamijenit će se na zahtjev osoba koje to zatraže novim potvrdama u skladu s odredbama ovoga Pravilnika.

Potvrde iz stavka 1. ovoga članka izdaju se bez naknade.

Članak 5.

Ovaj Pravilnik stupa na snagu danom objave na oglasnoj ploči i internet stranici Sveučilišta.

KLASA: 012-01/14-02/04

URBROJ: 2198-1-79-01/14-01

 Glavna tajnica: Rektor:

Antonella Lovrić, dipl.iur. prof. dr. sc. Ante Uglešić